Broj: 711-I-999-M-248/22-02-19

Zagreb, 06. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijana Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Dragane Jeckov, zastupnice u Hrvatskom saboru, za davanjem mišljenja Povjerenstva,** na 170. sjednici održanoj dana 06. svibnja 2022.g. donosi sljedeće

**MIŠLJENJE**

**Sukladno odredbama ZSSI-a obveznica Dragana Jeckov, zastupnica u Hrvatskom saboru, može biti članica Savjeta Zajedničkog vijeća općina, ali bez prava na naknadu u ovoj ulozi osim naknade putnih i drugih opravdanih troškova.**

 Obrazloženje

Zahtjev za mišljenjem podnijela je obveznica Dragana Jeckov, zastupnica u Hrvatskom saboru. U Povjerenstvu zahtjev je zaprimljen 04. svibnja 2022. pod poslovnim brojem 711-U-4638-M-248/22-01-4, povodom kojeg se vodi predmet broj M-248/22.

Člankom 3. stavkom 1. podstavkom 3. propisano je da su zastupnici u Hrvatskom saboru obveznici ZSSI-a. Uvidom u registar obveznika kojeg ustrojava i vodi Povjerenstvo utvrđeno je da je Dragana Jeckov bila zastupnica u Hrvatskom saboru u mandatu 2017.-2020.g. te da istu dužnost obnaša ponovno od 22. srpnja 2020.g. Slijedom navedenog, povodom obnašanja navedene dužnosti Dragana Jeckov obvezna je postupati sukladno odredbama ZSSI-a

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je Zajedničko vijeće općina (dalje: ZVO) institucija srpske zajednice u Republici Hrvatskoj osnovana temeljem međunarodno priznatih dokumenata, odnosno Osnovnog sporazuma o području istočne Slavonije, Baranje i zapadnog Srijema (Erdutskog sporazuma) potpisanog 12.11.1995. g., čiji su svjedoci i supotpisnici bili tadašnji veleposlanik Sjedinjenih Američkih Država Peter W. Galbraith i posrednik Ujedinjenih naroda Thorvald Stoltenberg. Obveznica navodi da ZVO kao organizacija sui generis, sukladno Statutu ZVO-a, Erdutskom sporazumu, Pismu namjere Vlade RH i Odluci Vlade RH usklađuje interese i unaprjeđuje položaj srpske zajednice na području istočne Slavonije, Baranje i zapadnog Srijema u Vukovarsko-srijemskoj i Osječko- baranjskoj županiji te prati provođenje manjinskih i ljudskih prava i daje inicijative za ostvarivanje istih prema institucijama vlasti. Obveznica ističe da je spomenutom Odlukom Vlade RH sama Vlada RH potvrdila da su predstavnici Vlade RH zajedno s predstavnicima srpske zajednice te predstavnicima UNTAES-a kao svjedocima osnovali Zajedničko vijeće općina istočne Slavonije, Baranje i zapadnog Srijema kao dijelova Osječko-baranjske i Vukovarsko-srijemske županije dana 23.05.1997. g. te da je na ZVO prenijela određene ingerencije i ovlasti u različitim područjima djelovanja srpske zajednice, kao što je primjerice praćenje provođenja kulturne i prosvjetne autonomije srpske zajednice i davanje prijedloga za njihovo ostvarenje i unapređenje. Obveznica navodi kako ZVO ima sjedište na adresi Eugena Kvaternika 1, 32000 Vukovar te je upisano u Registar udruga Republike Hrvatske i dominantno se financira iz sredstava Državnog proračuna Republike Hrvatske, ponajprije iz sredstava Ureda za ljudska prava i prava nacionalnih manjina i Savjeta za nacionalne manjine. Nadalje, obveznica navodi da je na čelu ZVO-a je predsjednik, a najviše tijelo odlučivanja je Skupština ZVO-a. Skupštinu ZVO-a čine vijećnici općinskih i gradskih vijeća izabrani na lokalnim izborima, a koji su iz redova srpske zajednice i delegirani od strane nadležnih tijela JLS-a te su dva potpredsjednika ZVO-a izabrani zamjenici župana u Osječko-baranjskoj i Vukovarsko- srijemskoj županiji. Nadalje, navodi da je Savjet ZVO-a izvršno tijelo ZVO-a te koordinira rad radnih tijela ZVO-a i kao izvršno tijelo objedinjuje njihovu aktivnost prema ZVO-u, utvrđujući prijedloge za rješavanje pitanja iz djelatnosti ZVO-a. Obveznica postavlja upit može li kao saborska zastupnica istovremeno obnašati i funkciju članice Savjeta ZVO-a.

Člankom 18. stavkom 5. ZSSI-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 19. Statuta ZVO-a propisano je da su tijela upravljanja Vijećem Skupština, Predsjednik i podpredsjednici Vijeća, Radna tijela, Komisije, Odbori, Savjet Vijeća te Tajnik skupštine Vijeća.

Člankom 39. Statuta ZVO-a propisano je da su stalni odbori ZVO-a Odbor za ljudska prava, Odbor za medije, informiranje i vjeru, Odbor za obrazovanje, kulturu i sport te Odbor za privredu.

Člankom 40. Statuta ZVO-a propisano je da predsjednici Odbora čine Savjet Vijeća te da je Savjet izvršno tijelo koje ima 5-10 članova.

Uvidom u registar udruga Povjerenstvo je utvrdilo da se ZOV udruga koja za cilj između ostalog ima promicanje ljudskih prava, unapređivanje demokratskih institucija društva i vladavine prava te ostvarivanje prava i zaštitu interesa pripadnika srpske nacionalne manjine.

Povjerenstvo ističe kako je odredbom članka 18. stavka 5. ZSSI-a regulirano obavljanje upravnih i nadzornih funkcija unutar udruga. Povjerenstvo ističe kako je iz Statuta ZVO-a razvidno da je Savjet Vijeća izvršno tijelo usko vezano uz funkciju upravljanja. Slijedom navedenog Povjerenstvo smatra kako obveznica Dragana Jeckov, zastupnica u Hrvatskom saboru, može biti članica Savjeta ZVO-a, ali bez prava na naknadu u ovoj ulozi, osim naknade putnih i drugih opravdanih troškova.

Sijedom navedenog, Povjerenstvo je donijelo Odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Dragana Jeckov, elektroničkom dostavom
2. Objava na internetskoj stranici Povjerenstva
3. Pismohrana